text: op die wijse. O Radt van auontueren.
  Hoort hoe Christus na Galileen
  Track, wt dat Iootsche lant
  Om dat hem die Pharizeen
  Benijden aen elcken kant
  Door Samarien moeste hy wesen
  Daer hy by een fonteyne quam,
  Die Iacob (alsoo wy lesen)
  Gaff Ioseph sijnen sone ghepresen
  Daer Iesus sijn rusten nam.
  Sijn discipulen ghetrouwe
  Ghinghen synse coopen al tot Sychar
  Een Samaritaensche vrouwe
  Quam om water te putten daer
  Want Iesus bleef daer alleyne
  Ende hy sprack dat vrouken toe
  Gheeft my wt ionsten reyne
  Een droncxken waters cleyne
  Want hy was van gaen soo moe.
  
  Hoe begeert ghy van my dus Heere
  Te drincken sprack tvrouken ient
  Want die Ioden in gheenen keere
  Den Samaritanen en comen omtrent
  O vrouken sprack Christus verheuen
  Kende ghy Godtd ghiften soet
  Ghy sout hem om water aencleuen
  Ende hy soude v water gheuen
  Dwelck eewelijck leuen doet.
  Wat water soude dit wesen
  Sprack dat vrouken goedertier
  Sijt ghy bouen Iacob ghepresen
  Want hy haelde zijn water hier
  Christus sprack hem sal noch dorsten
  Die van dit water drinckt
  Maer in wien mijn water mach rusten
  Hem en sal niet meer drinckens lusten
  Twelck int eewich leuen bringt.
  Wilt my van dit water schincken.
  Sprack tvrouken tot Christum san
  Christus sprack wilt v bedincken
  Ende roept tot my uwen man
  Tvrouken sprack na Ioannes beschrijuen
  Gheenen Man en heb ick soo ghy siet
  Christus sprack om deucht te verstijuen
  Ghy hebter ghehadt tot vijuen
  En die ghy hebt is uwe niet.
  Heer ghy zijt een Propheet
  Sprack tvrouken hoort dit vermaen
  Ghy segt my wat ick int secreet
  Binnen my seluen hebbe misdaen
  Waer moetmen Godt aenbeden
  Op den berch oft te Ierusalem fijn
  Segt my Heere vol wijsheden
  
  Want hieromme die Ioden vol onvreden
  Op die Samaritanen sijn.
  Ghy en weet niet sprack die Heere
  Wie ghy aenbidt oft vreest
  Wie Godt bidt t’sijnder eere
  Moet bidden inden Gheest
  Doen sprack die Vrouwe vol vramen
  Ick ghelooue dat ghy Messias sijt
  Met dien sijn Discipulen quaen
  Meester eedt seyden sy altesamen
  Christus hadde anderen appetijt.
  Het Vrouken is sonder sparen
  Rasch na die Stadt ghegaen
  Sy liep al omme openbaren
  Ende haer Cruycke liet sy staen
  Wat haer gheschiet was ginck sy ontknoopen
  Als t’Volck dit hadde ghehoort
  Het quam met grooten hoopen
  Neerstich wt die stede gheloopen
  Ende gheloofden aen Christum voort.
  Ghy Christenen in allen hoecken,
  Betrout in Christus naeckt
  Wilt in hem v salicheyt soecken
  Dats die spijse daer hy naer haeckt
  Den ougst is nv voor ooghen
  Die vruchten staen al wit
  Wilt Christo liefde tooghen
  Ende uwen naesten te helpen pooghen,
  Op dat ghy sijn eewich rijck besidt.